Die binnekant van die mu-X bied ‘n kombinasie van doelmatigheid en weelde, met sewe sitplekke wat by produsent-gesinne byval sal vind danksy die derde ry sitplekke wat in die bakwerk invou. Leerbekleedsel word vir die sitplekke gebruik en die bestuurdersitplek kan op ses maniere met kraghulp verstel word. Die binnekant is ook vol bêreplek vir los goedere oral in die kajuit, soos wat ‘n mens van ‘n voertuig in hierdie klas kan verwag. Daar is sleutellose toegang en die deure kan oopgemaak word deur bloot aan ‘n sensor te raak terwyl die sleutel in die bestuurder se sak is. Die leer-oorgetrekte stuurwiel bevat kontroles vir die radio, die telefoon en die spoedbeheer.